DECRETO 35/2006, do 9 de febreiro, polo que se declara ben de interese cultural, coa categoría de monumento, o Pazo de Cadaval-Urzaiz, no concello de Nigrán.
CONSELLERÍA DE CULTURA E DEPORTE — III. OUTRAS DISPOSICIÓNS — 03/03/2006

A Dirección Xeral de Patrimonio Cultural, por Resolución do 27 de maio de 2004 (Diario Oficial de Galicia do 15 de xuño) incoou expediente para a declaración de ben de interese cultural a favor do Pazo de Cadaval-Urzaiz.
A tramitación do expediente levouse a cabo segundo o establecido na Lei 8/1995, do 30 de outubro, do patrimonio cultural de Galicia, e demais disposicións vixentes.
Tendo en conta o disposto no artigo 12 da Lei 8/1995, do 30 de outubro, do patrimonio cultural de Galicia, por proposta da conselleira de Cultura e Deporte e logo de deliberación do Consello da Xunta de Galicia na súa reunión do día nove de febreiro de dous mil seis,
DISPOÑO:
Artigo 1º
Declarar ben de interese cultural, coa categoría de monumento, o Pazo de Cadaval-Urzaiz, concello de Nigrán, cuxa descrición figura no anexo I da presente disposición.
Artigo 2º
A zona afectada pola declaración é a comprendida na delimitación escrita e no plano recollido no anexo II.
Artigo 3º
O presente decreto será notificado ao Rexistro Xeral de Bens de Interese Cultural do Estado, ao Rexistro de Bens de Interese Cultural de Galicia, ao Concello de Nigrán e aos demais interesados no expediente.
Artigo 4º
O presente decreto será publicado no Diario Oficial de Galicia e no Boletín Oficial del Estado.
Disposición derradeira
O presente decreto entrará en vigor o día seguinte ao da súa publicación no Diario Oficial de Galicia.
Santiago de Compostela, 9 de febreiro de 2006.
Emilio Pérez Touriño
Presidente
Ánxela Bugallo Rodríguez
Conselleira de Cultura e Deporte
ANEXO I
Descrición.
O Pazo de Cadaval é un dos pazos máis sobranceiros da provincia de Pontevedra. Xa no século XIV existía esta construcción que en diversas partes da casa presenta escudos e brasóns dos Cadaval, Figueroa, Ozores, Montenegro, Ceta, Correa e Urzaiz.
Conforman o edificio un corredor alongado (a parte máis antiga do pazo) que se une polo costado dereito
ao corpo principal, con planta de tres corpos, un central e dous que se adiantan, situándose entre eles a escalinata principal exenta, construída en 1688, así como a balconada que, bifurcándose, ante a porta de entrada percorre toda a fronte do pazo.
A esta fachada principal únese tamén polo seu costado dereito unha torre de cantaría rematada por ameas, de principios do século XIX, aínda que reconstruída con base nos antigos debuxos en que aparece a casa coa torre.
Integran tamén o conxunto:
-Torreón circular, rematado por ameas, que cumpría posiblemente as funcións de torre-vixía.
-Cruceiro.
-Muralla, rodeando o recinto, na cal se abren dous portóns, un de acceso ao patio de honra ante a fachada principal, cun brasón coas armas dos Urzaiz sobre o lintel.
-A capela, posiblemente anterior a 1655. Non ocupa o seu lugar orixinal. De planta rectangular e pequeno tamaño está executada en perpiaño. No seu frontispicio ábrese un arco de medio punto e unha fenestrela cuadrangular, rodeados ambos por unha moldura plana e lisa. Enmarcan a fachada dúas pilastras enfrontadas rematadas por pináculos piramidais.
Cabe destacar na capela como bens mobles:
*Pequeno retábulo de factura moderna de finais do século XIX ou principios do XX, policromado en branco con remates dourados, dedicado á Virxe do Carme.
*Tallas barrocas policromadas de moi boa factura: A Virxe do Carme, San Xosé co Neno, Santo Antón e dous santos máis sen identificar.
-Conxunto axardinado, formado por catro recintos entre os que sobresae o xardín sur, tanto pola súa maior extensión como pola súa antigüidade (mediados do século XIX), así como polo orixinal da súa traza.
Delimitación escrita.
O contorno de protección do Pazo de Cadaval-Urzaiz de Nigrán (Pontevedra) queda definido pola liña que une os puntos 1-2-3-4-5-6-7, estando o punto 1 situado na estrada 550 de Pontevedra a Camposancos, fronte á entrada do Clube Naútico de Vigo e do restaurante-asador Los Abetos.
1-2: Liña recta, en dirección SE ata a encrucillada do camiño que vai a Priegue e mailo camiño que baixa a Grolos.
2-3: Tramo do camiño que vai a Priegue, baixando ata o lavadoiro na pista de ascenso a San Román.
3-4: Tramo do camiño que baixa polo Camiño de Piñeiro, coincidindo co regato, ata a estrada de Panxón a Vincios.
4-5: Liña recta ata o extremo SE do predio do Pazo de Cadaval continuando pola pista cara ao sur uns 100 metros.
5-6: Pista que en dirección oeste pasa por detrás do Pazo de Cadaval (Camiño do Xurdán) e sae á estrada de Panxón a Vincios á altura do acceso á igrexa das Angustias.
6-7: Camiño de subida á estrada C-550 que pasa por diante da igrexa das Angustias.
7-1: Tramo da estrada C-550 de Pontevedra a Camposancos, en dirección norte ata pechar a delimitación.